Utøya-offer: - Breivik tilpasser seg media
- Breivik prøver hardt å være normal og lik vanlige folk, for å virke tilregnelig. Dette for bedre å nå frem med budskapet sitt. Han prøver å få gjennomslag. 18-åringen fra Sykkylven var øyenvitne til at venner ble drept på Utøya 22. juli i fjor. Han flyktet selv ved å legge på svøm, for deretter å bli plukket opp av en båt. Kursetgjerde følger rettssaken mot Breivik via overføringen til Sunnmøre tingrett i Ålesund.Han tror Breivik før rettssaken startet festet seg ved det som er skrevet om ham i media og i psykiatrirapportene. - Det virker som han forsøker å tilpasse seg til kritikken han er blitt utsatt for, blant annet fra avisene, tror Kursetgjerde. - Han prøver å tone ned og unngå snakket om sin egen intelligens og sin egen kapasitet, og ikke fremstå så forfengelig og narsissistisk som han har vært tidligere, sier Kursetgjerde etter å ha sett Breivik eksamineres. Under eksaminasjonen onsdag presset aktor Inga Bejer Engh den terrortiltalte på hvordan han oppfatter sin egen intelligens og gjennomføringsevne. Dette etter at Breivik i avhør og i manifestet har omtalt seg selv som «den perfekte ridder». - Breivik sliter - Det virker som han forsøker å få vekk forfengelighetsstempelet, men det skinner allikevel gjennom flere plasser, mener Kursetgjerde. 18-åringen ser også at Breivik stadig får store problemer med å besvare aktoratets spørsmål. - Han sliter. Aktorene presser ham opp i hjørner. Han har begynt å bli avkledd. Han bruker som unnskyldning at aktor prøver å latterliggjøre ham, men det greier han fint selv, sier Kursetgjerde.- Han har store problemer med å huske i retten det han har sagt i avhør og har skrevet i det såkalte manifestet. Det er for så vidt forståelig. Det er jo mange detaljer, og vi kan ikke forvente at han husker alt. - Gir det deg en tilfredshetsfølelse at mannen som drepte vennene dine nå sliter? - Nei. Egentlig ikke. Det viser bare at han er et menneske, og at også han føler presset. Jeg regner med han vil sprekke opp mer og mer utover rettssaken. - Er du overrasket over at han sliter? - Jeg hadde ingen spesielle forventninger, men ut fra at han sier han først og fremst ønsker å nå ut med et budskap, hadde jeg kanskje trodd han ville være mer beklagende over drapene han begikk. Men han griner jo over YouTube-videoen han brukte noen minutter på å lage i MovieMaker, mens de 77 livene han tok ikke virket å gi noen reaksjoner. Det er jo bisart.Leder i den nasjonale støttegruppen, Trond Henry Blattmann, er til stede i rettsal 250 i Oslo tingrett, hvor Breivik forklarer seg. - Aktoratets teknikk fungerer. Han fremstår usikker, og sliter hvert eneste sekund, sier Blattmann om Breiviks fremtoning på dag tre. Blattmann mistet selv sin egen sønn Torjus på Utøya. - Aktoratets jobb er å få fram hvilket menneske Anders Behring Breivik er. Jeg synes de gjør en strålende jobb. Det Breivik sier er fullt av feil og selvmotsigelser. Han slet i går, og han sliter i dag.
Utøya-overlevende Erik Kursetgjerde (18) tror Breivik prøver å fremstå så normal som mulig i retten - for å kunne selge budskapet sitt.